बच्चों से पूछा भाभी कहां है और घर के अंदर जाकर मार दी गोली
राजपुरा गांव की महिला यशोदा प|ी बल्लू आदिवासी ने सपने में भी नहीं सोचा होगा कि मजदूरी के दौरान किसी युवक से उसकी बातचीत उसकी जान जोखिम में डाल देगी। गरीब यशोदा मेहनत-मजदूरी करने के लिए रोजगार के लिए कुछ समय पहले मुरैना जिले के जौरा तहसील में गई थी। काम के दौरान ही उसे आदित्य सिकरवार मिल गया। यशोदा ने आदित्य से बातचीत क्या की, आदित्य उससे एकतरफा प्यार कर बैठा। लेकिन जब यशोदा ने उससे इनकार कर दिया तो उसने गोली मारकर उसकी जान लेने की कोशिश की। महिला यशोदा के बच्चे सुबह 8 बजे घर के बाहर खेल रहे थे। इसी दौरान आदित्य ने वहां पहुंचकर बच्चों से पूछा कि भाभी कहां है। चूंकि बच्चे आदित्य को मुरैना से ही जानते थे, इसलिए उन्होंने उसे बताया कि मां घर के अंदर खाना बना रही है। अंदर जाकर आदित्य ने एकतरफा प्यार में यशोदा को गोली मार दी। घटना के बाद महिला को ग्वालियर में भर्ती कराया गया है।
आरोपी को ग्रामीणों ने एक घंटे रस्सी से बांधकर रखा
घटना को अंजाम देने के बाद आदित्य सिकरवार (30) ने भागने का प्रयास किया। लेकिन गोली चलने की आवाज सुनकर ग्रामीणजन एकत्रित हो गए और उन्होंने भाग रहे आदित्य को पकड़कर रस्सी से बांध दिया। कुछ ग्रामीणों ने उसके साथ हाथापाई भी की। एक घंटे बाद पोहरी थाना पुलिस मौके पर पहुंची और आरोपी को गिरफ्तार कर थाने ले गई।
पति गुजरात में करता था मजदूरी, अभी गांव में था
यशोदा आदिवासी अपने पति बल्लू के साथ राजपुरा गांव में रहती थी। चूंकि पति गुजरात में कहीं नौकरी करता है, घर की जरूरतें पूरी करने के लिए यशोदा भी मेहनत-मजदूरी की तलाश में मुरैना पहुंच गई। यहां कामकाज के दौरान आदित्य सिकरवार उससे मिला और यशोदा से प्यार करने लगा। कुछ समय पहले यशोदा मुरैना से अपने गांव राजपुरा आ गई। रविवार को आदित्य भी गांव पहुंच गया।
12 घंटे बाद भी पुलिस ने आरोपी से नहीं की पूछताछ
एकतरफा प्यार में महिला को घर में घुसकर गोली मारने वाले आरोपी पर पोहरी पुलिस मेहरबान नजर आई। सुबह 8 बजे से रात 8 बजे तक भी पुलिस ने न तो आरोपी से पूछताछ की न यह जानने की कोशिश की, कि आरोपी व महिला के बीच किस तरह की जान-पहचान थी और गोली मारने की वजह सिर्फ एकतरफा प्रेम है या और कोई बात।
ग्वालियर में महिला की हालत में सुधार
गोली लगने से जख्मी यशोदा को पोहरी से सीधे जिला अस्पताल शिवपुरी भेजा गया। चूंकि यशोदा के जबड़े में गोली लगी थी, जिससे खून अधिक बह रहा था। इसलिए उसे सीधा ग्वालियर जेएएच रैफर किया गया। डॉक्टरों के अनुसार अब यशोदा की हालत खतरे से बाहर है।
पुलिस की लापरवाही : घटना के 12 घंटे बाद भी आरोपी से नहीं की पूछताछ
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva